Uma Waytasiñ Phuch'u


Suma Phuch'u

Uma jalsuriwjaw phuch'u sata. Umax uraq mänqhat mistsuni. Manqhanx juq'ullus k'ayras ukat asir kunarakiw utjiri. Umäkirist sapa phuch'un janiw pachpäkarakiti. Mayïrin waljaw mistsuni, yaqhipan juk'pachakirakiwa. Umapast mä phuch'ut mä phuch'urux mayj mayjawa. Mayawjanx suma ch'uñu muxsawa, ukat yaqhäwjanst mayj t'aphakirakiwa. Ukjamïpan patan jakasirinakax janiw kawkjats umapkakiti. Jupanakax kawkiriti walïk ukj uñt'xapxiwa, ukat nayrax ukatak umat pharjatas phayasiñtakis waytasipxiritäna. Ukat jan suma uman phuch'ü ukanakx yap qarpañtak ukat uyw umt'ayasiñtakkiw jaytxapxiritayna. Ukapachparakiw patatuqinakanx niya taqi chaqan uma jalsurinakax utji. Jilpachapinix qullu k'uchunakan jan ukax jawir thiyanakat jalsuñ yatiraki.

Kürmin Phuch'u

Jichhax kürmin phuch'ut aruskipt'arakiñäni. Akkirix niya nayrirxamaskarakiwa, ukampins janiw jaqimpitak uywampitakix umañxamäxiti, kunatti mayj kunayman samin llijkir ch'islli umawa. Akax janiw aliqat ukjamäkiti. Jallu purkï ukjax kürmiw sapa kut sayantiri, ukat kürmin phuch' sas uñt'ataraki. Ukat mä wakati uka um umt'ixa, q'ut kunka manqhar qayxaruri. Ukjamïpan ukjam phuch'unakax inakiskiwa, janiw kunatakis askïkiti, kuna pastus siwaras jilayañtakkiw wali. Jichhürunakanx uka phuch'unakanx janiw juq'ullus k'ayras anch utjxiti. Janiw kunat chhaqtatapas sum yatiskiti. Ukat janirakiw patan jakasir jilat kullakanakax uma jalsuriwjanakat umxapxiti. Jupanakax utanakan umanïxapxiwa.

Uma